* **Høring - regulering av spesialistutdanning i allmennmedisin, samfunnsmedisin og arbeidsmedisin i spesialistforskriften**Helse- og omsorgsdepartementet sender med dette på høring forslag til regulering av spesialistutdanning i allmennmedisin, samfunnsmedisin og arbeidsmedisin i spesialistforskriften.

**Forslag til regulering av spesialistutdanningene i spesialistforskriften**  
Det ble i 2017 innført ny spesialistutdanning for leger. Med vedtakelsen av spesialistforskriften 8. desember 2016 ble reguleringen fastsatt for de 43 spesialitetene hvor spesialistutdanningen primært gjennomføres i spesialisthelsetjenesten, ved sykehusene.

I dette høringsnotatet fremmes forslag til hvordan spesialistutdanningen for de tre gjenstående spesialitetene allmenn-, samfunns- og arbeidsmedisin (ASA-spesialitetene) skal reguleres. Dette er spesialiteter som skiller seg fra de øvrige, ved at spesialistutdanningen for en stor del gjennomføres utenfor spesialisthelsetjenesten. Spesialiteten allmennmedisin gjennomføres primært i den kommunale helse- og omsorgstjenesten.

Forslaget søker så langt det er hensiktsmessig å tilpasse løsningene til den organisering og regulering som allerede foreligger for de øvrige spesialitetene. Særtrekk ved ASA-spesialitetene fører likevel til at det på enkelte områder er behov for tilpasninger og andre  
løsninger.

**Forslag departementet særlig ber om synspunkter på**  
Høringsinstansene inviteres til å kommentere på alle deler av departementets forslag. Departementet ber i tillegg særlig om høringsinstansenes synspunkter på spørsmålet om det er gjennomførbart å innføre et krav om at individuell veileder for ASA-spesialitetene skal være spesialist allerede fra tidspunktet endringene innføres i spesialistforskriften, eller om spesialistkravet heller bør innføres på sikt når det er utdannet flere spesialister. Se høringsnotatets punkt 6.5.4.2 Krav til veiledning og supervisjon.

Departementet ber også særlig om høringsinstansenes synspunkter på forslaget om å innføre en nedre grense for legens arbeidstid på minimum 50 prosent av heltid, for den delen av spesialiseringen i allmennmedisin som er omfattet av minimumskravet om to år i åpen uselektert allmennpraksis. Se høringsnotatets punkt 6.6.1 Krav om at spesialistutdanningen for alle LIS som hovedregel bør gjennomføres på heltid.

**Høringsuttalelser**  
Høringsuttalelser kan leveres digitalt på denne siden: (lenke til den aktuelle saken på https://www.regjeringen.no/no/dokument/hoyringar/id1763/?ownerid=421). Høringsinstansene kan registrere seg, mellomlagre svaret og laste opp vedlegg. Høringsinstansene kan også sende høringssvar uten å registrere seg. Alternativt kan høringsuttalelser sendes til Helse- og omsorgsdepartementet, Postboks 8011 Dep, 0030 Oslo.

Høringsinstansene blir bedt om å vurdere om saken bør sendes til underliggende etater eller virksomheter, tilknyttede virksomheter, medlemmer e.l. Alle kan gi høringsuttalelser. Høringsuttalelser er som hovedregel offentlige etter offentlighetsloven og vil bli publisert.

Høringsfristen er ***22. juni 2018.***

Med hilsen

Kari Sønderland (e.f.)  
ekspedisjonssjef

                                                                   Elisabeth Salvesen  
                                                                   avdelingsdirektør

Dokumentet er elektronisk signert og har derfor ikke håndskrevne signaturer